[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 8.4.2010

COM(2010)130 τελικό

2010/0072 (NLE)

Πρόταση

ΚΑΝΟΝΙΣΜΟΣ (EΕ) αριθ. …./2010 ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 234/2004 του Συμβουλίου σχετικά με ορισμένα περιοριστικά μέτρα κατά της Λιβερίας

(υποβληθείσα από κοινού από την Ύπατη Εκπρόσωπο της ΕΕ για την Κοινή Εξωτερική Πολιτική και Πολιτική Ασφάλειας και την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η κοινή θέση 2004/137/ΚΕΠΠΑ προβλέπει την εφαρμογή των μέτρων που καθορίζονται στην απόφαση 1521 (2003) του Συμβουλίου Ασφαλείας των Ηνωμένων Εθνών, καθώς και την απαγόρευση της τεχνικής βοήθειας που αφορά στρατιωτικές δραστηριότητες. Προέβλεπε επίσης την απαγόρευση της χρηματοδοτικής βοήθειας που συνδέεται με στρατιωτικές δραστηριότητες. Σύμφωνα με την εν λόγω κοινή θέση, ο κανονισμός (ΕΚ) αριθ. 234/2004[1] του Συμβουλίου επιβάλλει γενική απαγόρευση της τεχνικής βοήθειας, της χρηματοδότησης ή της χρηματοδοτικής βοήθειας που αφορά στρατιωτικές δραστηριότητες, σε κάθε φυσικό πρόσωπο, μη κυβερνητική οντότητα ή φορέα στη Λιβερία ή προς χρήση στην εν λόγω χώρα.

2. Στις 12 Φεβρουαρίου 2008, το Συμβούλιο υιοθέτησε την κοινή θέση 2008/109/ ΚΕΠΠΑ της 12ης Φεβρουαρίου 2008, με την οποία επιβεβαίωσε τη λήψη των εν λόγω μέτρων, και τα ενσωμάτωσε μαζί με άλλα μέτρα σε μια ενιαία κοινή θέση.

3. Στις 17 Δεκεμβρίου 2009, το Συμβούλιο Ασφαλείας των Ηνωμένων Εθνών εξέδωσε την απόφαση 1903 (2009), η οποία τροποποιούσε τα περιοριστικά μέτρα των ΗΕ σχετικά με τα όπλα και το συναφές υλικό, καθώς και τη διάταξη για την τεχνική βοήθεια, τη χρηματοδότηση και τη χρηματοδοτική βοήθεια που αφορά στρατιωτικές δραστηριότητες, περιορίζοντας τις συνέπειες των εν λόγω περιοριστικών μέτρων σε μη κυβερνητικές οντότητες και φυσικά πρόσωπα που ασκούν δραστηριότητες στο έδαφος της Λιβερίας. Οι εξαγωγές όπλων και συναφούς υλικού, καθώς και η διάταξη για τη βοήθεια, την παροχή συμβουλών και την επιμόρφωση σχετικά με τις στρατιωτικές δραστηριότητες, στην κυβέρνηση της Λιβερίας δεν απαγορεύονται πλέον. Με βάση την εν λόγω απόφαση, το Συμβούλιο εξέδωσε την απόφαση 2010/129/ΚΕΠΠΑ[2], που τροποποιεί την κοινή θέση 2008/109/ΚΕΠΠΑ.

4. Ύπατη Εκπρόσωπος της Ένωσης για την Κοινή Εξωτερική Πολιτική και Πολιτική Ασφάλειας και η Επιτροπή προτείνουν από κοινού να τροποποιηθεί αναλόγως ο κανονισμός (EΚ) αριθ. 234/2004.

5. 2010/0072 (NLE)

Πρόταση

ΚΑΝΟΝΙΣΜΟΣ (EΕ) αριθ. …./2010 ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 234/2004 του Συμβουλίου σχετικά με ορισμένα περιοριστικά μέτρα κατά της Λιβερίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,

την απόφαση 2010/129/ΚΕΠΠΑ[3] του Συμβουλίου, για την τροποποίηση της κοινής θέσης 2008/109/ΚΕΠΠΑ σχετικά με περιοριστικά μέτρα κατά της Λιβερίας[4],

την κοινή πρόταση της Ύπατης Εκπροσώπου της ΕΕ για την Κοινή Εξωτερική Πολιτική και Πολιτική Ασφάλειας και της Επιτροπής,

Εκτιμώντας τα ακόλουθα:

6. Η κοινή θέση 2004/137/ΚΕΠΠΑ προβλέπει την εφαρμογή των μέτρων που καθορίζονται στην απόφαση 1521 (2003) του Συμβουλίου Ασφαλείας των Ηνωμένων Εθνών (UNSCR), καθώς και την απαγόρευση της τεχνικής βοήθειας που αφορά στρατιωτικές δραστηριότητες. Προέβλεπε επίσης την απαγόρευση της χρηματοδοτικής βοήθειας που συνδέεται με στρατιωτικές δραστηριότητες. Σύμφωνα με την εν λόγω κοινή θέση, ο κανονισμός (ΕΚ) αριθ. 234/2004[5] του Συμβουλίου επιβάλλει γενική απαγόρευση της τεχνικής βοήθειας, της χρηματοδότησης ή της χρηματοδοτικής βοήθειας που αφορά στρατιωτικές δραστηριότητες, σε κάθε φυσικό πρόσωπο, μη κυβερνητική οντότητα ή φορέα στη Λιβερία ή προς χρήση στην εν λόγω χώρα.

7. Στις 12 Φεβρουαρίου 2008, το Συμβούλιο υιοθέτησε την κοινή θέση 2008/109/ΚΕΠΠΑ της 12ης Φεβρουαρίου 2008, με την οποία επιβεβαίωσε τη λήψη των εν λόγω μέτρων, και τα ενσωμάτωσε μαζί με άλλα μέτρα σε μια ενιαία νομοθετική πράξη.

8. Στις 17 Δεκεμβρίου 2009, το Συμβούλιο Ασφαλείας των Ηνωμένων Εθνών εξέδωσε την απόφαση 1903 (2009), το οποίο τροποποιούσε τα περιοριστικά μέτρα των ΗΕ σχετικά με τα όπλα και το συναφές υλικό, καθώς και τη διάταξη για τη βοήθεια, την παροχή συμβουλών και την επιμόρφωση σχετικά με τις στρατιωτικές δραστηριότητες, περιορίζοντας τις συνέπειες των εν λόγω περιοριστικών μέτρων σε μη κυβερνητικές οντότητες και φυσικά πρόσωπα που ασκούν δραστηριότητες στο έδαφος της Λιβερίας. Με βάση την εν λόγω απόφαση, το Συμβούλιο εξέδωσε την απόφαση 2010/129/ΚΕΠΠΑ, που τροποποιεί την κοινή θέση 2008/109/ΚΕΠΠΑ.

9. Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 234/2004.

10. Κάθε επεξεργασία δεδομένων προσωπικού χαρακτήρα φυσικών προσώπων δυνάμει του παρόντος κανονισμού πρέπει να τηρεί τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[6], καθώς και την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[7].

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 234/2004 του Συμβουλίου τροποποιείται ως εξής:

1. Στο άρθρο 1 προστίθεται ο ακόλουθος ορισμός:

ως «Επιτροπή Κυρώσεων» νοείται η επιτροπή που έχει συσταθεί δυνάμει της παραγράφου 21 της απόφασης 1521 (2003) του Συμβουλίου Ασφαλείας των Ηνωμένων Εθνών.

2. Το άρθρο 2 αντικαθίσταται από το ακόλουθο κείμενο:

«Άρθρο 2

1. Απαγορεύονται

(α) η παροχή τεχνικής βοήθειας σχετικής με στρατιωτικές δραστηριότητες, καθώς και της προμήθειας, κατασκευής, συντήρησης και χρήσης όπλων και συναφούς υλικού κάθε τύπου, συμπεριλαμβανομένων των όπλων και των πυρομαχικών, των στρατιωτικών οχημάτων και του σχετικού εξοπλισμού, του παραστρατιωτικού εξοπλισμού, καθώς και των ανταλλακτικών των ανωτέρω, άμεσα ή έμμεσα, σε κάθε φυσικό πρόσωπο, μη κυβερνητική οντότητα ή φορέα στη Λιβερία ή προς χρήση στην εν λόγω χώρα·

(β) η χρηματοδότηση ή η παροχή χρηματοδοτικής βοήθειας που αφορά στρατιωτικές δραστηριότητες, συμπεριλαμβανομένων, ιδίως, των επιχορηγήσεων, των δανείων και της ασφάλειας πιστώσεων για εξαγωγές, για κάθε πώληση, προμήθεια, μεταφορά ή εξαγωγή όπλων και συναφούς υλικού ή για την παροχή συναφούς τεχνικής βοήθειας, άμεσα ή έμμεσα, σε κάθε φυσικό πρόσωπο, μη κυβερνητική οντότητα ή φορέα στη Λιβερία ή προς χρήση στην εν λόγω χώρα· ή

(γ) η εσκεμμένη και ηθελημένη συμμετοχή σε δραστηριότητες που έχουν ως αντικείμενο ή ως αποτέλεσμα να παρακάμπτονται οι απαγορεύσεις των ανωτέρω σημείων α) ή β).

2. Το ενδιαφερόμενο κράτος μέλος κοινοποιεί στην Επιτροπή Κυρώσεων πριν από την παροχή οποιασδήποτε τεχνικής βοήθειας, χρηματοδότησης ή χρηματοδοτικής βοήθειας σε οποιοδήποτε κυβερνητικό ή άλλο πρόσωπο, οντότητα ή φορέα ή προς χρήση στη Λιβερία, εφόσον η εν λόγω βοήθεια δεν παρέχεται δυνάμει του άρθρου 3 παράγραφος 1 σημείο α) κατωτέρω. Η εν λόγω κοινοποίηση περιλαμβάνει όλες τις σχετικές πληροφορίες, μεταξύ των οποίων και, κατά περίπτωση, τον τελικό χρήστη, την προτεινόμενη ημερομηνία παράδοσης και το δρομολόγιο των φορτίων.»

3. Το άρθρο 3 αντικαθίσταται από το ακόλουθο κείμενο:

«Άρθρο 3

1. Κατά παρέκκλιση του άρθρου 2, η αρμόδια αρχή του κράτους μέλους στο οποίο είναι εγκατεστημένος ο παρέχων υπηρεσίες, όπως εμφαίνεται στους ιστοτόπους που απαριθμούνται στο παράρτημα 1, μπορεί να επιτρέπει την παροχή:

α) τεχνικής βοήθειας που προορίζεται αποκλειστικά για την υποστήριξη ή προς χρήση της αποστολής των Ηνωμένων Εθνών στη Λιβερία, και

β) τεχνικής βοήθειας που αφορά μη φονικό εξοπλισμό προοριζόμενο αποκλειστικά για ανθρωπιστική ή προστατευτική χρήση, υπό τον όρο ότι το ενδιαφερόμενο κράτος μέλος κοινοποιήσει την παροχή της εν λόγω τεχνικής βοήθειας στην Επιτροπή Κυρώσεων, σύμφωνα με το άρθρο 2 παράγραφος 2 ανωτέρω.

2. Οι αποφάσεις σχετικά με τις αιτήσεις για τη χορήγηση αδείας λαμβάνονται από τις αρμόδιες αρχές κατά περίπτωση, λαμβάνοντας υπόψη όλα τα σχετικά στοιχεία, συμπεριλαμβανομένων των κριτηρίων που εκτίθενται στην κοινή θέση 2008/944/ΚΕΠΠΑ του Συμβουλίου και καθορίζουν τους κοινούς κανόνες που διέπουν τον έλεγχο των εξαγωγών στρατιωτικής τεχνολογίας και εξοπλισμού[8]. Οι αρμόδιες αρχές απαιτούν εγγυήσεις κατά της αναρμόδιας χρήσης των εν λόγω αδειών και, οσάκις ενδείκνυται, λαμβάνουν μέτρα για τον επαναπατρισμό του παραδοθέντος οπλισμού και συναφούς υλικού.

3. Δε χορηγείται καμία άδεια για δραστηριότητες οι οποίες έχουν ήδη λάβει χώρα.»

4. Το άρθρο 4 απαλείφεται.

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος […]

[1] ΕΕ L 40 της 12.02.2004, σ. 1.

[2] ΕΕ L 51 της 2.3.2010, σ. 23

[3] ΕΕ L 51· της 2.3.2010, σ. 23

[4] ΕΕ L 38 της 13.02.2008, σ. 26.

[5] ΕΕ L 40 της 12.02.2004, σ. 1.

[6] ΕΕ L 8 της 12.1.2001, σ. 1.

[7] ΕΕ L 281 της 23.11.1995, σ. 31.

[8] ΕΕ L 335 της 13.12.2008, σ. 99.